РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/53-25

16. април 2025. године

Б е о г р а д

ЗАПИСНИК

СА 32. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 16. АПРИЛА 2025. ГОДИНЕ

Седница је почела у 9,45 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Дане Станојчић, Александар Југовић, Горан Милић, Стефан Китановић и Бранимир Јовановић.

Седници нису присуствовали чланови Одбора: Милољуб Албијанић, Снежана Пауновић, Ђорђе Комленски, Бранко Лукић, Јелена Милошевић, Мирослав Алексић, Стефан Јањић, Драгана Ракић и Војислав Михаиловић.

Седници су присуствовали заменици чланова Одбора: Татјана Петровић Стојковић, заменик члана Милољуба Албијанића, Марко Милошевић, заменик члана Снежане Пауновић и Бојан Торбица, заменик члана Ђорђа Комленског.

На предлог председника, Одбор је једногласно утврдио следећи

Д н е в н и р е д:

1. Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (03 број 013-703/25 од 15. априла 2025. године).

\*\*\*

**Прва тачка дневног реда** Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини

Председник је упознао чланове Одбора да је достављено Решење Републичке изборне комисије о додели мандата Сањи Ћаловић као и Уверењe о избору именоване за народног посланика.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверење о избору народног посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народном посланику Снежани Пауновић, изабраној са Изборне листе “ИВИЦА ДАЧИЋ - ПРЕМИЈЕР СРБИЈЕ“, остало упражњено посланичко место у Народној скупштини, у складу са одредбом члана 131. Закона о избору народних посланика.

Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверење Сање Ћаловић о избору народног посланика, изабране са Изборне листе „ИВИЦА ДАЧИЋ - ПРЕМИЈЕР СРБИЈЕ“ и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата Сањи Ћаловић, новоизабраном народном посланику.

За известиоца Одбора на седници Народне скупштине одређен је Миленко Јованов, председник Одбора.

\* \* \*

Пре него што је закључио седницу, председник Одбора је обавестио чланове да су поједини народни посланици којима је Одбор у овом сазиву усвојио захтеве за утврђивање накнаде на име закупа стана у Београду и за одвојени живот, закључивали уговоре са одређеним роком трајања који ускоро истичу и да се, према евиденцији службе Одбора, ради о шест таквих уговора. Предложио је да се у циљу ефикасности рада Одбора (да Одбор не би изнова одлучивао о већ донетим решењима) обавежу народни посланици да доставе анексе уговора о закупу стана са продуженим роком трајања, ради наставка коришћења већ одобреног права.

Додао је да ће о томе бити обавештено и Одељење за финансије, а да ће решења о наставку коришћења права са новом документацијом бити донета као неспорна, на основу овлашћења које је Одбор донео на Другој седници одржаној 2. априла 2024. године, да председник доноси неспорна решења о статусним и материјалним правима народних посланика.

Присутни чланови и заменици чланова су прихватили предлог председника Одбора.

Председник је напоменуо да ће служба Одбора о постигнутом договору обавестити народне посланике.

\*\*\*

Седница је завршена у 9,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов